La Resolució ENS/1102/2014, de 21 de maig, estableix els Programes de Formació i Inserció, i la Resolució ENS/2250/2014, de 6 d'octubre, estableix l'estructura dels programes de formació i inserció (DOGC núm. 6727, de 14.10.2014).
L'alumnat que no supera l'educació secundària obligatòria requereix d'accions específiques a fi de preservar el seu dret efectiu a la formació i a la inclusió, especialment si es troba en situacions de risc d'exclusió, bé per no disposar d'ocupació ni seguir cap formació, bé per presentar necessitats especials de suport i adaptació educatives, o bé per altres circumstàncies socials o personals.
Els programes de formació i inserció, ofereixen a joves poc qualificats una via de segona oportunitat que els permeti re-introduir-se en el sistema educatiu i prosseguir estudis de formació professional, evitant l'abandonament primerenc, i que alhora els faciliti l'aprenentatge imprescindible per accedir al mercat de treball amb més possibilitats d'obtenir una ocupació qualificada i duradora.
En aquest marc normatiu, el Departament d'Educació, amb l'objectiu de facilitar l'oferta de Programes de Formació i Inserció i poder atendre les necessitats del col·lectiu de joves de 16 anys a 21 anys, que no ha obtingut el títol de graduat en educació secundària obligatòria, considera oportú concedir subvencions a centres educatius per al desenvolupament d'aquests programes.
El Departament d'Educació publica anualment la relació de centres educatius que ofereixen els programes de formació i inserció, d'acord amb el que estableix l'article 6 de la Resolució ENS/1102/2014, de 21 de maig, per la qual s'estableixen els programes de formació i inserció.
Per tot això, de conformitat amb el que preveuen el Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, els preceptes bàsics de la Llei 38/2003, de 17 de novembre, general de subvencions i el seu Reglament de desplegament, aprovat pel Reial decret 887/2006, de 21 de juliol.
En ús de les atribucions que em confereix la legislació vigent i, en concret, l'article 92.3 del Text refós de la Llei de finances públiques de Catalunya i a proposta de la Direcció General de Formació Professional Inicial i Ensenyaments de Règim Especial,
Aprovar les bases reguladores, que consten a l'annex d'aquesta Ordre, del procediment per a la concessió de subvencions en règim de concurrència competitiva, a centres educatius privats i a centres educatius públics que no siguin de titularitat de la Generalitat de Catalunya, autoritzats pel Departament d'Educació per impartir Programes de Formació i Inserció (PFI), durant el curs 2020-2021.
Les referències que contenen les bases reguladores als Serveis Territorials del Departament d'Educació, s'entenen realitzades al Consorci d'Educació de Barcelona pel que respecta al territori de la ciutat de Barcelona, d'acord amb el seu règim d'assumpció de funcions.
Es deroga l'Ordre ENS/157/2017, de 14 de juliol, per la qual s'aproven les bases reguladores per a la concessió de subvencions a centres educatius i establiments per al desenvolupament de programes de formació i inserció i la Ordre EDU/104/2019, de 16 de maig, per la qual modifica l'Ordre ENS/157/2017, de 14 de juliol.
Els expedients de subvencions que s'hagin atorgat d'acord amb la disposició que deroga aquesta Ordre es continuaran regint per les bases reguladores a l'empara de les quals es van atorgar.
Contra aquesta Ordre, que exhaureix la via administrativa, les persones interessades poden interposar recurs contenciós administratiu davant la Sala contenciosa administrativa del Tribunal Superior de Justícia de Catalunya, segons el que estableix l'article 46.1 de la Llei 29/1998, de 13 de juliol, reguladora de la jurisdicció contenciosa administrativa, en el termini de dos mesos a comptar de l'endemà de la seva publicació al DOGC.
Així mateix, poden interposar potestativament recurs de reposició, previ al recurs contenciós administratiu, davant la persona titular del Departament d'Educació, en el termini d'un mes a comptar de l'endemà de la seva publicació al DOGC segons el que estableixen els articles 77 de la Llei 26/2010, del 3 d'agost, de règim jurídic i de procediment de les administracions públiques de Catalunya, i 123 i 124 de la Llei 39/2015, d'1 d'octubre, del procediment administratiu comú de les Administracions Públiques, o qualsevol altre recurs que considerin convenient per a la defensa dels seus interessos
L'objecte d'aquestes bases és establir el procediment de concessió de subvencions en règim de concurrència competitiva per fomentar la impartició de Programes de Formació i Inserció per part de centres educatius autoritzats pel Departament d'Educació a impartir-los, durant el curs 2020-2021.
La finalitat d'aquests programes és proporcionar als joves de 16 anys a 21 anys que no han obtingut el títol de graduat en educació secundària obligatòria, la formació general i professional que els permeti una inserció social i laboral satisfactòria, així com la seva continuïtat formativa.
Poden participar en aquesta convocatòria els centres educatius privats i els centres educatius públics que no siguin titularitat de la Generalitat de Catalunya, autoritzats pel Departament d'Educació a impartir Programes de Formació i Inserció durant el curs 2020-2021.
Requisits i condicions dels centres educatius sol·licitants
3.1 Per obtenir la condició de beneficiaris de la subvenció els centres sol·licitants han de complir els requisits i condicions següents:
a) Els requisits i les condicions generals establerts a l'article 13 de la Llei 38/2003, de 17 de novembre, general de subvencions.
b) Estar legalment constituïts i, si escau, inscrits en el registre corresponent.
c) Presentar declaració sobre si s'han demanat i/o s'han obtingut altres ajuts públics o privats per a la mateixa activitat, fent constar la relació detallada amb l'entitat concedent i la quantitat sol·licitada i/o obtinguda.
d) Donar compliment a la normativa sobre política lingüística, i en concret als articles 32, 33 i 36 de la Llei 1/1998, de 7 de gener, de política lingüística.
e) Les fundacions i associacions han d'haver adaptat els estatuts segons la disposició transitòria primera de la Llei 4/2008, de 24 d'abril, del llibre tercer del Codi civil de Catalunya, relatiu a les persones jurídiques, i a la Llei 5/2011, del 19 de juliol, de modificació de l'anterior.
f) En el cas d'associacions, haver elaborat els comptes anuals i fer-los accessibles al públic d'acord amb l'article 322.15 de la Llei 4/2008, de 24 d'abril, del llibre tercer del Codi civil de Catalunya.
g) En el cas de fundacions, haver complert el deure de presentar els comptes anuals davant del protectorat, d'acord amb l'article 336-3 del llibre tercer del Codi civil de Catalunya, aprovat per la Llei 4/2008, de 24 d'abril.
h) Estar al corrent en el compliment de les obligacions tributàries davant la Generalitat de Catalunya i l'Administració General de l'Estat, i de les obligacions davant la Seguretat Social.
i) Adherir-se als principis ètics i a les regles de conducta que figuren com a annex 2 a aquestes bases reguladores, d'acord amb l'Acord GOV/85/2016, de 28 de juny, i en compliment de l'article 55.2 de la Llei 19/2014, de 29 de desembre, de transparència, accés a la informació pública i bon govern
k) Els centres educatius amb una plantilla igual o superior a 25 persones han de disposar de mitjans per prevenir i detectar casos d'assetjament sexual i d'assetjament per raó de sexe i intervenir-hi als seus centres de treball, d'acord amb els agents socials, i utilitzar-los adequadament, de conformitat amb la Llei 5/2008, de 24 d'abril, del dret de les dones a eradicar la violència masclista.
l) Disposar d'un sistema d'organització i de gestió de la prevenció, d'acord amb la Llei 31/1995, de 8 de novembre, de prevenció de riscos laborals, i la normativa que la desenvolupa.
m) Els centres educatius que tinguin 50 o més persones treballadores, han de complir amb la quota legal de reserva de llocs de treball en la plantilla de l'empresa prevista a l'article 42 del Reial decret legislatiu 1/2013, de 29 de novembre, pel qual s'aprova el Text refós de la Llei general de drets de les persones amb discapacitat i de la seva inclusió social, o amb les mesures alternatives de caràcter excepcional.
n) Disposar dels mitjans tècnics, humans i materials necessaris per realitzar funcions de programació, coordinació i control intern de l'activitat formativa.
o) Estar al corrent del pagament d'obligacions per reintegrament de subvencions.
p) En cas d'empreses, no haver estat sancionades per resolució administrativa ferma o condemnades per sentència judicial ferma per haver exercit o tolerat pràctiques laborals considerades discriminatòries per raó de sexe o de gènere.
3.2 Els centres sol·licitants ha de complir els requisits d'aquestes bases generals, així com qualsevol altra obligació legal o reglamentària que pugui afectar-los.
La presentació de la sol·licitud de subvenció faculta l'ens competent per comprovar la conformitat de les dades que hi contenen o s'hi declaren.
Requisits dels Programes de Formació i Inserció subvencionats:
4.1 Han de ser gratuïts per als alumnes.
Aquesta gratuïtat s'ha de mantenir des de l'inici fins a la finalització del programa i la matriculació en el programa no pot comportar l'obligatorietat de rebre altres serveis complementaris que el centre pugui oferir.
4.2 S'han d'impartir d'acord amb la normativa general que regula els programes i amb els currículums establerts: Resolució ENS/1102/2014, de 21 de maig, per la qual s'estableixen els programes de formació i inserció, Resolució ENS/2250/2014, de 6 d'octubre, de l'estructura dels programes de formació i inserció, Resolució ENS/1470/2018, de 27 de juny, per la qual es modifica l'annex 2 de la Resolució ENS/2250/2014, de 6 d'octubre, Resolució EDU/735/2019, de 20 de març, per la qual s'estableix el contingut i la durada dels mòduls de formació general i dels mòduls de formació professional comuns a tots els perfils professionals dels programes de formació i inserció i Resolució EDU/1359/2019, de 16 de maig, que modifica Resolució ENS/1102/2014, de 21 de maig, i Resolució ENS/2250/2014, de 6 d'octubre.
Els currículums corresponents a cadascun dels perfils professionals es poden consultar a la xarxa telemàtica del Departament d'Educació. ( http://xtec.gencat.cat/ca/curriculum/professionals/pfi/curriculum/ )
4.3 S'han d'organitzar i gestionar d'acord, també, als criteris d'organització i funcionament establerts i publicats durant el curs escolar 2020-2021, pel Departament d'Educació.
Requisits i obligacions de l'alumnat destinatari dels Programes de Formació i Inserció subvencionats:
5.1 Els alumnes han de complir els requisits següents:
a) Complir com a mínim 16 anys d'edat i com a màxim 21 en l'any d'inici del programa.
b) Haver deixat l'educació secundària obligatòria sense obtenir-ne el títol.
c) No seguir estudis en el sistema educatiu ni participar en altres accions de formació en el moment d'iniciar els programes.
5.2 El centre educatiu exclourà, d'entre les persones que sol·licitin participar, aquelles que no compleixin els requisits establerts a la base 5.1.
En cas que el nombre de sol·licitants amb requisits sigui superior a les places previstes, el centre educatiu aplicarà els criteris establerts pel Departament d'Educació a la Resolució per la qual s'aproven les normes de preinscripció i matrícula als centres del Servei d'Educació de Catalunya i altres centres educatius, en els diversos ensenyaments sostinguts amb fons públics, per al curs 2020-2021.
La gestió de tot el procés de selecció dels alumnes s'ha de fer constar documentalment a l'expedient del programa.
5.3 L'alumnat està obligat a assistir a les activitats formatives que integren el programa i a seguir-les amb aprofitament.
5.4 Als alumnes que cursen els Programes de Formació i Inserció subvencionats els és aplicable la normativa vigent sobre drets i deures dels alumnes i de regulació de la convivència als centres educatius no universitaris de Catalunya.
Distribució del crèdit disponible:
El crèdit disponible per a l'atorgament d'aquestes subvencions es distribuirà per tipologia d'entitats titulars dels centres educatius, segons el que determini cada convocatòria i d'acord amb els criteris següents:
- Les subvencions es concedeixen dins els límits de dotació pressupostària màxima prevista i fins a exhaurir el crèdit disponible d'acord amb la distribució per Serveis Territorials de la quantitat disponible, en funció de l'estimació del nombre d'alumnes susceptibles de cursar programes de formació i inserció, i la puntuació obtinguda per cada programa en aplicació dels criteris de valoració.
- En el cas que s'esgoti l'import destinat, a mesura que es produeixin renúncies o revocacions es poden atorgar noves subvencions, d'acord amb els criteris que estableixi la convocatòria.
- En cas que no hi hagi prou sol·licituds seleccionades d'una determinada tipologia d'entitats titulars dels centres educatius, es poden redistribuir aquests imports.
7.1 L'import màxim de la subvenció que s'atorgarà a cada programa serà l'import que resulti d'aplicar el mòdul econòmic establert en la convocatòria per a cada alumne de cadascun dels perfils professionals subvencionables per a un grup de 15 alumnes.
Atès que les subvencions es concedeixen en regim de concurrència competitiva, s'atorgaran les subvencions en funció dels criteris establerts a la base 13 fins a esgotar les disponibilitats pressupostàries, sense que això suposi en cap cas una variació en l'import del mòdul establert per a cada alumne i perfil professional.
7.2 L'import definitivament atorgat, una vegada finalitzat el programa, serà el resultat d'aplicar el valor del mòdul econòmic establert per alumne del perfil professional, que correspongui al nombre d'alumnes que finalitzin el programa, i s'ajustarà una vegada finalitzat si no arriben als 15 alumnes, reduint-se l'import corresponent.
7.3 Aquestes subvencions són compatibles amb d'altres destinades a la mateixa finalitat i atorgades per altres administracions públiques o ens públics i privats, en els termes següents:
a) Les subvencions concedides són compatibles amb qualsevol ajut obtingut pel sol·licitant per a la realització del mateix programa, sempre i quan l'import total de les subvencions rebudes no superi l'import establert a la convocatòria per aquell programa i s'identifiqui la part subvencionada pel Departament d'Educació i la finançada amb càrrec a altres fons.
b) En el cas de concurrència amb altres ajuts, l'import subvencionat pel Departament d'Educació és complementari, fins arribar a l'import total establert per a aquell programa.
c) En cap cas l'import de les subvencions concedides no pot ser d'una quantia que, aïlladament o en concurrència amb subvencions d'altres entitats, ajuts, ingressos o recursos, superi el cost de l'activitat a desenvolupar pel beneficiari.
7.4 La despesa mínima, realitzada i justificada, de l'activitat subvencionada, exigible per poder considerar acomplerts l'objecte i la finalitat de la subvenció és la corresponent a la d'1 alumne que finalitzi el programa.
Es considera despesa subvencionable la que de manera inequívoca respongui a la naturalesa de l'activitat subvencionada, resulti estrictament necessària, hagi estat realitzada en les condicions que estableix la normativa vigent i s'executi respectant els terminis, els requisits i les obligacions establerts en aquestes bases reguladores i en la convocatòria corresponent.
Els centres educatius beneficiaris no poden subcontractar amb tercers l'execució dels programes.
Els beneficiaris han d'organitzar directament els programes i han d'impartir la formació mitjançant personal propi, amb contracte laboral o equivalent, o mitjançant professionals independents o col·laboradors esporàdics, contractats directament pel centre.
10.1 Sens perjudici del que estableixi la resolució de la convocatòria de subvenció corresponent, les sol·licituds i altres tràmits associats al procediment de concessió i de justificació de les subvencions s'han de realitzar exclusivament per via electrònica utilitzant la seu electrònica de la Generalitat de Catalunya, en el marc del que estableix l'article 14 de la Llei 39/2015, de 1 d'octubre, del Procediment Administratiu Comú de les Administracions Públiques.
El formulari de sol·licitud normalitzat estarà disponible a l'apartat Tràmits del web de la Generalitat de Catalunya [URL], i una vegada degudament emplenat, s'ha de presentar electrònicament junt amb la documentació requerida des d'aquest mateix web.
També es podrà accedir al formulari de sol·licitud normalitzat des del web del Departament d'Educació.
10.2 Per poder presentar la sol·licitud electrònicament, cal que el centre o el seu representant legal disposi d'un certificat digital vàlid i vigent emès per qualsevol entitat de certificació classificada pel Consorci d'Administració Oberta de Catalunya com a vàlida per identificar la ciutadania i les entitats davant de les administracions públiques catalanes.
La relació de certificats digitals vàlids es pot consultar a la secció "Com tramitar en línia" de l'apartat Tràmits del web de la Generalitat de Catalunya [URL].
En el cas que els centres o el seu representant legal no disposin de certificat digital, podran obtenir-ne un en els centres emissors corresponents que hi figuren, segons els tipus de certificat.
10.3 Els centres faran el seguiment de l'estat de la sol·licitud des de l'apartat "La meva carpeta" de l'apartat Tràmits del web de la Generalitat de Catalunya ( http://tramits.gencat.cat ).
10.4 El termini de presentació de sol·licituds s'establirà en la convocatòria de subvencions corresponent.
10.5 La presentació de la sol·licitud implica l'acceptació de les bases i faculta l'ens competent per comprovar la conformitat de les dades que s'hi contenen o es declaren, i atorga el consentiment al Departament d'Educació per al tractament de les dades de caràcter personal que siguin necessàries, exclusivament, per al procediment de gestió, tramitació i resolució de les subvencions, inclosa la consulta de les dades necessàries que constin en altres departaments de la Generalitat, d'acord amb la normativa sobre protecció de dades.
11.1 Al formulari de sol·licitud, degudament formalitzat, s'hi ha d'adjuntar l'informe sobre l'aplicació del Programa de Formació i Inserció, segons les pautes establertes en la convocatòria corresponent i el model annex al formulari de sol·licitud.
Aquest informe inclourà les dates d'inici i finalització previstes i el lloc de realització del programa.
11.2 L'acreditació dels requisits indicats a la base 3 es realitzarà mitjançant la corresponent declaració responsable que s'incorporarà al formulari de sol·licitud, el qual també incorporarà l'autorització expressa per consultar dades tributàries i penals, si escau.
11.3 El centre haurà d'indicar en el formulari de sol·licitud si ha sol·licitat o rebut altres fonts de finançament per al Programa sol·licitat.
11.4 El Departament d'Educació podrà establir en la convocatòria l'aportació d'altra documentació junt amb el formulari de sol·licitud.
11.5 La inexactitud, falsedat o l'omissió de caràcter essencial en qualsevol dada o document que acompanyi la sol·licitud de subvenció, deixen sense efecte aquest tràmit, des del moment en què es coneguin i prèvia audiència a la persona interessada i, en conseqüència, comporten la inadmissió de la sol·licitud de subvenció, sens perjudici que puguin ser causa de revocació de la subvenció, si es coneixen amb posterioritat a la concessió.
11.6 L'òrgan instructor ha de comprovar d'ofici les dades i el compliment dels requisits següents:
c) En el cas de fundacions, que hagin complert el deure de presentació dels comptes anuals davant del protectorat.
d) En el cas de fundacions i d'associacions, que hagin adaptat els seus estatuts d'acord amb el règim transitori previst per la Llei 4/2008, de 24 d'abril, del llibre tercer del Codi civil de Catalunya.
e) Que el centre no sigui deutor per resolució ferma de reintegrament i que està al corrent de les obligacions tributàries amb la Generalitat de Catalunya i amb l'Estat, així com de les obligacions amb la Seguretat Social.
En el cas que l'òrgan instructor, per causes alienes a la seva actuació, no pugui comprovar d'ofici les dades i el compliment dels requisits esmentats, ha de requerir al centre perquè aporti la documentació escaient en el termini de 10 dies hàbils amb la indicació que, si no ho fa, s'entendrà que desisteix de la sol·licitud.
11.7 Els sol·licitants que tinguin negociada amb l'Administració una pròrroga, ajornament, moratòria o qualsevol altra condició especial en el compliment de les seves obligacions tributaries i de la Seguretat Social, han d'aportar la documentació acreditativa d'aquesta prerrogativa especial.
11.8 Si la sol·licitud no reuneix els requisits establerts en aquestes bases, es requerirà a la persona sol·licitant perquè, en un termini de deu dies hàbils, esmeni el defecte o adjunti els documents preceptius, amb indicació que, si no ho fa, es considera que desisteix de la seva petició, d'acord amb el que disposa l'article 68 de la Llei 39/2015, d'1 d'octubre, del procediment administratiu comú de les Administracions Públiques.
12.1 L'incompliment dels requisits no esmenables o del termini de presentació de sol·licituds que estableixen aquestes bases i la convocatòria corresponent comporta la inadmissió de la sol·licitud.
12.2 La manca de presentació de qualsevol dels documents que preveuen les bases o la manca d'esmena dels requisits esmenables, dins del termini de 10 dies hàbils i amb el requeriment previ, comporta el desistiment de la sol·licitud presentada.
També comporta el desistiment de la sol·licitud la no presentació de la documentació que sigui requerida.
Qualsevol persona sol·licitant pot desistir per escrit de la seva sol·licitud, abans de la concessió de la subvenció i l'òrgan instructor l'ha d'acceptar.
13.1 Les sol·licituds es valoren d'acord amb els criteris i puntuacions següents:
a) Necessitats territorials i diversitat d'oferta ( fins a 30 punts)
b) Capacitat del centre, experiència i resultats en la impartició de Programes de Formació i Inserció(PFI) (fins a 35 punts)
c) Projecte d'aplicació del PFI en el centre (màxim 35 punts)
A la convocatòria es detallaran els aspectes a valorar per a cadascun d'aquests criteris i les puntuacions corresponents.
13.2 Les sol·licituds hauran d'obtenir una valoració mínima de 50 punts per ser seleccionades.
14.1 El procediment de concessió d'aquestes subvencions es tramita en règim de concurrència competitiva.
14.2 L'òrgan instructor és la Sub-direcció General de Programes i Projectes i l'òrgan resolutori és la Direcció General de Formació Professional Inicial i Ensenyaments de Règim Especial.
14.3 Les sol·licituds s'avaluen per una comissió de valoració, integrada pels membres següents o per les persones en què deleguin:
- La persona titular de la Sub-direcció General de Programes i Projectes, que actua com a president.
- La persona titular de la Sub-direcció General de la Inspecció d'Educació.
- La persona titular de la Sub-direcció General d'Ordenació de la Formació Professional Inicial i d'Ensenyaments de Règim Especial.
- La persona titular del Servei de Programes de Qualificació i Iniciació Professional.
- La persona responsable de Planificació, Organització i Gestió dels Programes de Transició al Treball que actua com a secretària de la comissió, amb veu i sense vot.
14.4 La comissió de valoració té les funcions d'aplicar les bases, analitzar, examinar i avaluar les sol·licituds i resoldre les possibles incidències.
14.5 Els membres de la comissió es troben sotmesos a les causes d'abstenció i recusació que estableixen els articles 23 i següents de la Llei 40/2015, d'1 d'octubre, de règim jurídic del sector públic.
14.6 Durant el tràmit de valoració de les sol·licituds, la Comissió pot requerir als centres participants la documentació addicional i els aclariments que consideri oportuns.
14.7 Un cop avaluades les sol·licituds, l'òrgan instructor formula la proposta de resolució de de concessió de subvencions, d'acord amb l'informe de la comissió de valoració, i l'eleva a l'òrgan resolutori.
15.1 La persona titular de la Direcció General de Formació Professional Inicial i Ensenyaments de Règim Especial resoldrà per delegació la concessió de subvencions en el termini màxim de 6 mesos a comptar de l'endemà de la data de publicació de la convocatòria al DOGC.
La resolució, que finalitza el procediment, es notifica als centres interessats mitjançant la seva publicació al Tauler electrònic de l'Administració de la Generalitat de Catalunya [URL], sens perjudici que es puguin utilitzar addicionalment altres mitjans electrònics.
15.2 L'òrgan resolutori dicta la resolució d'atorgament, a la vista de la proposta de concessió de subvencions.
15.3 La resolució conté la llista de beneficiaris i l'import respectiu atorgat en concepte de subvenció.
Així mateix, conté la relació de centres educatius degudament prioritzada en funció de la puntuació obtinguda.
15.4 Contra l'esmentada resolució de concessió de subvencions que exhaureix la via administrativa, la persona interessada pot interposar de forma potestativa recurs de reposició, previ al recurs contenciós administratiu, davant la persona titular de la Direcció General de Formació Professional Inicial i Ensenyaments de Règim Especial, en el termini d'un mes a comptar de l'endemà de la seva publicació al DOGC segons el que estableixen els articles 77 de la Llei 26/2010, del 3 d'agost, de règim jurídic i de procediment de les administracions públiques de Catalunya, i 123 i 124 de la Llei 39/2015, d'1 d'octubre, del procediment administratiu comú de les Administracions Públiques, o qualsevol altre recurs que considerin convenient per a la defensa dels seus interessos,
15.5 Transcorregut el termini màxim previst a l'apartat primer d'aquesta base reguladora sense que s'hagi dictat i notificat la resolució final del procediment, els centres sol·licitants poden entendre desestimades les seves sol·licituds per silenci administratiu.
16.1 Les subvencions concedides es fan públiques al Tauler electrònic de l'Administració de la Generalitat de Catalunya [URL] i, atès que són d'un import igual o superior a 3.000 euros, també se'n dóna publicitat al DOGC, amb expressió de la convocatòria, el programa, el crèdit pressupostari al qual s'imputen, el beneficiari, la quantia concedida i la finalitat o finalitats de la subvenció.
16.2 D'acord amb l'article 15 de la Llei 19/2014, del 29 de desembre, de transparència, accés a la informació pública i bon govern, les subvencions s'han de publicar en el Portal de la Transparència.
16.3 D'acord amb els articles 18 i 20.8 de la Llei 38/2003, de 17 de novembre, General de Subvencions, modificada per la Llei 15/2014, de 16 de setembre, s'ha de donar publicitat de la informació sobre les convocatòries i les resolucions de concessió de subvencions mitjançant la Base de Dades Nacional de Subvencions.
17.1 Ateses les característiques i les disponibilitats pressupostàries dels centres educatius i, per tal de garantir la gratuïtat dels programes, tal com preveu el punt 4.1 d'aquestes bases, el pagament de la subvenció es tramita mitjançant una bestreta del 80% de l' import atorgat, a partir de la seva concessió.
El pagament del 20% restant s'ha de tramitar un cop l'activitat subvencionada ha estat degudament justificada d'acord amb aquestes bases reguladores i la convocatòria corresponent i s'ha complert l'objecte i la finalitat que en va motivar la concessió.
No s'exigeixen garanties per a la tramitació de la bestreta, ateses les característiques dels beneficiaris.
18.1 La modalitat de justificació és la justificació amb mòduls.
18.2 Dins del termini previst en la convocatòria, els centres beneficiaris han de presentar la justificació per mitjans telemàtics a l'apartat "Tràmits" del web de la Generalitat de Catalunya [URL].
18.3 Els centres beneficiaris han de presentar la següent documentació per a cada programa subvencionat, d'acord amb els models establerts per a la convocatòria:
Una memòria explicativa del compliment de la finalitat del programa subvencionat, amb indicació de l'organització del programa, de les activitats desenvolupades i dels resultats obtinguts, segons model establert.
Una memòria econòmica que ha de contenir com a mínim:
a) Declaració responsable del representant legal del centre en la que s'hi especifiqui el PFI desenvolupat i el mòdul econòmic de subvenció corresponent.
b) Declaració responsable del representant legal del centre amb el càlcul de la quantia de la subvenció, d'acord amb el nombre d'alumnes que finalitzen i els mòduls econòmics previstos en la convocatòria.
c) Relació detallada d'altres ingressos o subvencions que hagin finançat el PFI amb indicació del seu import i procedència, si escau.
d) Declaració responsable del representant legal del centre conforme la subvenció concedida s'ha destinat íntegrament al desenvolupament del PFI subvencionat i s'ha complert amb el que estableixen les bases i la convocatòria.
El Departament d'Educació podrà establir en la convocatòria l'aportació d'altra documentació complementària per a la justificació de la subvenció.
18.4 Transcorregut el termini establert de justificació sense que aquesta s'hagi presentat, l'òrgan gestor ha de requerir al centre beneficiari que la presenti en el termini improrrogable de 15 dies hàbils.
La falta de presentació de la justificació en el termini que estableix aquest apartat comporta la revocació i, si escau, l'exigència de reintegrament i altres responsabilitats que estableixi la legislació aplicable en matèria de subvencions.
La presentació de la justificació en el termini addicional que estableix aquest apartat no eximeix la persona beneficiària de les sancions que, d'acord amb la Llei 38/2003, de 17 de novembre, General de Subvencions, corresponguin.
18.5 El centre beneficiari de la subvenció s'ha de sotmetre a les actuacions de comprovació de l'entitat concedent, a les de control de l'activitat econòmica financera que correspongui, a la Intervenció General de la Generalitat, a la Sindicatura de Comptes, o altres òrgans competents, i en particular a les derivades de l'article 97 del Text refós de la Llei de finances públiques de Catalunya aprovat pel Decret legislatiu 3/2002, de 24 de desembre.
18.6 El centre està obligat a conservar els documents justificatius de l'aplicació dels fons rebuts, inclosos els documents electrònics, i a posar a disposició de l'òrgan concedent i dels òrgans de control tots els llibres, registres i documents que li siguin exigibles per a la justificació de la subvenció mentre puguin ser objecte d'actuacions de comprovació i control.
Els centres que hagin obtingut una altra subvenció per impartir el mateix programa caldrà que conservin una còpia de la justificació i de la memòria presentades als altres ens dels quals hagi rebut subvenció.
19.1 El beneficiari pot renunciar de forma expressa, totalment o parcialment, a la subvenció, i a tal efecte l'òrgan que la va concedir en dicta la resolució corresponent.
Quan l'import al què renunciïn sigui superior al 20% que resta pendent de pagament, els beneficiaris hauran de reintegrar la diferència entre la bestreta rebuda i l'import final de la subvenció.
Aquesta renúncia comportarà la reducció de l'import final de la subvenció en proporció a la renuncia manifestada pel beneficiari de la subvenció.
Obligacions dels centres educatius beneficiaris
20.1 Els centres beneficiaris han de complir les obligacions següents:
a) Complir la finalitat de la subvenció, impartint el programa de formació i inserció que fonamenta la concessió de la subvenció segons el calendari establert en les corresponents convocatòries i d'acord amb el currículum formatiu i amb les instruccions establerts i vigents en cada convocatòria.
b) Gestionar el programa d'acord amb la normativa corresponent i a les indicacions que el Departament d'Educació facilitarà als beneficiaris, així com disposar de la documentació acreditativa tant dels requisits dels alumnes com del correcte desenvolupament del programa i presentar-la al Departament d'Educació si aquest ho requereix.
c) Impartir el programa d'acord amb l'informe presentat amb la sol·licitud de subvenció.
Qualsevol canvi en el projecte presentat s'ha de comunicar immediatament a l'òrgan instructor, que el podrà acceptar si no comporta canvis substancials ni representa un incompliment dels requisits i condicions que estableixen les bases reguladores.
d) Col·laborar amb el Departament d'Educació en l'avaluació de la formació realitzada.
e) Proporcionar en tot moment la informació que els sigui demanada respecte de la subvenció concedida i sotmetre's a les actuacions de comprovació i control de l'òrgan instructor, de la Intervenció General de la Generalitat, de la Sindicatura de Comptes i d'altres òrgans competents d'acord amb la normativa aplicable.
f) Comunicar a l'òrgan instructor els ajuts, els ingressos o els recursos que financin l'activitat subvencionada, obtinguts o demanats d'altres administracions o entitats públiques o privades, nacionals o internacionals, amb posterioritat a la presentació de la sol·licitud de subvenció.
g) Contractar una pòlissa d'assegurances d'accidents personals amb vigència des de la data d'inici dels programes, que cobreixi, per a cadascun dels/de les alumnes, un capital de 23.432,25 euros en concepte de mort i un capital de 46.864,52 euros en cas d'invalidesa, tots dos derivats del risc d'accident durant el desplaçament per qualsevol mitjà, i durant l'assistència als cursos, inclosa la realització de pràctiques en empreses.
h) Disposar d'una pòlissa de responsabilitat civil amb vigència des de la data d'inici dels programes, que cobreixi la responsabilitat civil derivada de les actuacions subvencionades.
i) Complir les obligacions que regulen els articles 90 bis i 92 bis del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
j) Garantir la gratuïtat dels programes durant tot el període de realització.
k) Quan l'import de la despesa subvencionable superi els llindars establerts a la normativa de contractes públics per a la contractació menor, s'han de sol·licitar com a mínim tres ofertes de diferents proveïdors amb caràcter previ a la prestació del servei o el lliurament del bé, tret que per les seves característiques especials no hi hagi en el mercat suficient nombre d'entitats que els realitzin, prestin o subministrin, o tret que la despesa s'hagi fet amb anterioritat a la concessió de la subvenció.
Els centres educatius beneficiaris no poden fraccionar un contracte amb l'objecte de disminuir la quantia del mateix i eludir el compliment dels requisits exigits en aquest apartat.
l) Incloure el logotip del Departament d'Educació, i l'expressió "amb el suport del Departament d'Educació" utilitzant el logotip corporatiu del Programa d'identificació visual (PIV) editat a la pàgina web: http://www.gencat.cat/piv/descarregues/ en els elements informatius i de difusió de l'activitat objecte de la subvenció, si es duen a terme amb posterioritat a la concessió de la subvenció, o les mesures de difusió alternatives que determinin les respectives convocatòries.
m) Estar connectats i utilitzar les aplicacions i les xarxes telemàtiques que determini el Departament d'Educació per informar sobre la sol·licitud presentada, l'organització i la realització dels programes i la seva justificació de despeses.
n) Disposar dels llibres comptables, registres diligenciats i altres documents degudament auditats en els termes exigits per la legislació mercantil i sectorial aplicable al beneficiari en cada cas, així com dels estats comptables i registres específics, amb la finalitat de garantir l'adequat exercici de les facultats de comprovació i control, i recollir en la seva comptabilitat les despeses imputades a cadascun dels programes de forma separada o per qualsevol altre mitjà que permeti la seva identificació i disposar d'una pista d'auditoria adequada.
o) Identificar expressament en la seva comptabilitat les despeses imputades a cadascuna de les accions de forma separada o per qualsevol altre mitjà que permeti verificar el cofinançament de la despesa pel Departament d'Educació.
p) Reintegrar els fons percebuts en cas de revocació o renúncia.
q) Conservar els documents justificatius de l'aplicació dels fons rebuts, inclosos els documents electrònics, mentre puguin ser objecte de les actuacions de comprovació i control.
r) Les entitats privades a què es refereixen els epígrafs a) i b) de l'article 3.4 de la Llei 19/2014, del 29 de desembre, de transparència, accés a la informació pública i bon govern, han de complir amb les obligacions de transparència del títol II de la mateixa Llei que els siguin aplicables.
s) En compliment de l'article 15.2 de la Llei 19/2014, del 29 de desembre, les persones jurídiques a les quals se'ls hagi concedit una subvenció per un import superior a 10.000,00 euros han de comunicar a l'òrgan concedent, mitjançant declaració responsable, la informació relativa a les retribucions de llurs òrgans de direcció o administració.
S'entén com a òrgans de direcció o administració les persones directives que exerciten funcions executives, de gerència o d'administració.
La declaració ha de ser de forma individual, amb indicació de cada càrrec directiu, i no de tot el personal directiu de manera global.
Aquesta declaració també s'ha de presentar en el cas que el personal directiu, o part d'aquest, no percebi cap retribució, indicant aquesta circumstància.
t) De conformitat amb el que estableix la Llei 17/2015, de 21 de juliol, d'igualtat efectiva de dones i homes, els beneficiaris de les subvencions han de presentar una declaració responsable en què manifestin el seu compliment al que preveu aquesta Llei.
u) Complir l'obligació de respectar la igualtat de tracte i d'oportunitats en l'àmbit laboral i, a aquests efectes, els centres educatius han d'adoptar mesures adreçades a evitar qualsevol tipus de discriminació laboral entre dones i homes.
Així mateix, els centres educatius de més de 250 treballadors/es han d'elaborar i aplicar amb caràcter obligatori un Pla d'Igualtat, d'acord amb el que estableix la Llei orgànica 3/2007, de 22 de març, per a la igualtat efectiva entre dones i homes.
v) Disposar dels certificats legalment establerts per acreditar que totes les persones que per la seva feina tenen contacte habitual amb menors no han estat condemnades per sentència ferma per cap delicte contra la llibertat i la indemnitat sexual i que, en cas que canviï alguna persona adscrita al projecte es compromet a fer-ne la comprovació oportuna.
w) Donar compliment, pel que fa al tractament de les dades personals dels beneficiaris, al que estableix la Llei orgànica 3/2018, 5 de desembre, de Protecció de Dades Personals y garantia dels drets digitals, i a la resta de normativa d'aplicació.
x) Complir i mantenir, durant tot el curs, els requisits que han permès l'autorització i la subvenció del Programa de Formació i Inserció.
y) Justificar i acreditar, davant del Departament d'Educació, la destinació dels fons rebuts, en el termini i forma previstos.
z) Complir les altres obligacions que preveuen la normativa vigent en matèria de subvencions i la convocatòria de la subvenció.
aa) Adherir-se als principis ètics i regles de conducta als quals han d'adequar l'activitat les persones beneficiàries, que figuren com a annex a aquestes bases reguladores, i als que puguin constar a les corresponents convocatòries.
20.2 El compromís del compliment d'aquestes obligacions s'acreditarà mitjançant:
a) Declaració responsable que es presentarà conjuntament amb la justificació econòmica.
b) Documentació acreditativa de la subscripció de les pòlisses previstes a les lletres g) i h) de la base 20.1, durant el termini dels 10 dies hàbils a partir de l'endemà de la data de l'atorgament de la subvenció.
c) Documentació acreditativa d'haver retornat els imports percebuts dels alumnes, per acreditar el compliment de l'apartat j) de la base 20.1, en el cas que el centre educatiu els hagi cobrat alguna quantitat per qualsevol concepte que pogués estar relacionat amb el curs.
Aquesta documentació s'haurà d'aportar en el termini dels dos mesos següents a la data de l'atorgament de la subvenció.
L'òrgan concedent té la facultat de revisar les subvencions concedides i modificar la resolució de concessió en el cas que s'alterin les condicions que s'han tingut en compte per a la concessió de la subvenció o en cas d'obtenció concurrent d'altres ajuts o subvencions.
22.1 L'incompliment dels requisits establerts en aquestes bases reguladores o la incursió del beneficiari en alguna de les causes de revocació que preveuen l'article 99 del Text refós de la Llei de finances públiques, aprovat mitjançant el Decret legislatiu 3/2002, de 24 de desembre, i l'article 37 de la Llei 38/2003, de 17 de novembre, general de subvencions, així com de les condicions que s'hagin establert en la corresponent resolució de concessió, donarà lloc a la pèrdua total o parcial del dret al cobrament de la subvenció, amb l'obligació per part del beneficiari de retornar l'import rebut, si escau, i sense perjudici d'altres responsabilitats que es puguin derivar.
22.2 Si l'òrgan concedent, com a conseqüència de l'actuació de comprovació i control i/o amb motiu dels controls practicats per la Intervenció General constata que s'ha produït alguna de les causes de revocació, iniciarà la tramitació de l'expedient corresponent, d'acord amb el que estableix l'article 100 del Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, sense perjudici que correspongui l'inici del procediment sancionador, d'acord amb el que preveu la secció cinquena de l'esmentat capítol IX de la Llei de finances públiques de Catalunya i la Llei 38/2003, de 17 de novembre, general de subvencions.
22.3 La graduació dels incompliments es determinarà d'acord amb els criteris següents:
22.3.1 Sense perjudici d'altres supòsits, seran causes de pèrdua del dret al cobrament o causes de l'obligació del reintegrament total de la subvenció concedida, les següents:
a) L'incompliment total de l'objecte i la finalitat per els quals es va concedir la subvenció, o de l'obligació de presentar la corresponent justificació, donarà lloc al reintegrament del 100% de la subvenció concedida.
b) L'incompliment per part del centre beneficiari de les obligacions que comporta la concessió de la subvenció, així com el falsejament de les dades subministrades.
c) La no adopció de les mesures correctores ordenades pel Departament d'Educació, com a conseqüència de les anomalies advertides en el desenvolupament dels programes.
d) L'incompliment dels requeriments expressos d'aportar la informació i documentació que s'estimi necessària per al seguiment i control de l'activitat subvencionada.
e) L'obtenció d'una valoració global nul·la o insuficient de l'acció formativa com a conseqüència de les actuacions i visites de comprovació realitzades pel Departament d'Educació, al llarg del seu desenvolupament.
f) La no contractació de les assegurances i la no presentació de la documentació acreditativa de la seva subscripció d'acord amb aquestes bases.
g) La vulneració del requisit de gratuïtat pel fet de percebre quotes periòdiques per la formació o altres quantitats en concepte de matrícula, reserva de plaça, material, uniformes, equips de protecció individual o pagaments obligatoris per serveis relacionats amb la participació dels alumnes en el programa.
En el cas de programes que s'inicien amb anterioritat a la data de la Resolució d'atorgament de la subvenció, i en els que el beneficiari hagi cobrat qualsevol import als alumnes participants, la no acreditació documental del retorn d'aquestes quantitats en els 2 mesos següents a la data d'atorgament de la subvenció.
h) L'incompliment de les obligacions o el fet d'incórrer en els supòsits de prohibició establerts als articles 90 bis, i 92 bis del Text refós de la Llei de finances públiques de Catalunya.
i) La inexactitud o la falsedat de les declaracions responsables, a banda de ser causa d'exclusió del sol·licitant, és també causa de revocació, sens perjudici de les responsabilitats de qualsevol tipus en què hagi pogut incórrer.
22.3.2 Sense perjudici d'altres supòsits d'incompliment parcial, seran causes de reducció proporcional de la subvenció, les següents:
a) La percepció d'altres ajuts pel mateix programa, si l'import total de les subvencions rebudes supera l'import màxim previst en aquesta Ordre.
Es reduirà de l'import atorgat pel Departament d'Educació, la quantitat que entre totes les subvencions rebudes per aquest programa superi l'import màxim previst.
b) El nombre d'alumnes que finalitzin el programa, si és inferior a 15.
Es reduirà l'import atorgat segons l'establert a la base 7.1.
c) Qualsevol altra causa de revocació que es prevegi a la normativa d'aplicació i a la convocatòria corresponent.
22.4 En el cas de renúncia o revocació, el centre ha d'ingressar a la Generalitat de Catalunya l'import corresponent.
L'òrgan concedent, prèvia tramitació del procediment legalment establert, pot revocar totalment o parcialment les subvencions concedides, amb l'obligació per part del beneficiari de retornar l'import rebut i de pagar l'interès de demora corresponent si escau, en els supòsits previstos al Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, i a la Llei 38/2003, de 17 de novembre, General de Subvencions.
El termini per a reintegrar aquest import serà el següent: si la notificació de reintegrament es realitza entre els dies 1 i 15 de cada mes, des de la data de recepció de la notificació fins al dia 20 del mes posterior, o si aquest no fos hàbil, fins l'immediat hàbil següent.
En el cas que la notificació de la liquidació es realitzi entre els dies 16 i darrer de cada mes, des de la data de recepció fins al dia 5 del segon mes posterior o, si aquest no fos hàbil, dins l'immediat hàbil següent.
En cas que el pagament no s'hagi produït en el termini previst, es procedirà a efectuar la compensació amb altres ajuts gestionats per part del nostre Departament, amb aplicació dels interessos de demora que corresponguin.
Si no és possible efectuar l'esmentada compensació, es procedirà a la reclamació en via de constrenyiment d'acord amb l'article 70 i següents del Reglament General de Recaptació.
23.1 El Departament d'Educació mitjançant l'òrgan gestor i la Inspecció educativa, en l'àmbit de les seves competències, controlarà el desenvolupament de les activitats subvencionades per tal de comprovar el compliment de l'objecte de la subvenció.
23.2 Els centres beneficiaris de la subvenció s'han de sotmetre a les actuacions de comprovació que el Departament d'Educació consideri necessàries i a les de control financer que corresponguin, d'acord amb Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre.
23.3 El Departament d'Educació podrà realitzar altres actuacions de seguiment i control que consideri necessàries en l'àmbit de les seves competències.
b) Pel que fa als aspectes específics de gestió de les subvencions i, en tot cas, les obligacions dels centres beneficiaris, la justificació, el reintegrament i el règim sancionador: el Text refós de la Llei de finances públiques de Catalunya, aprovat mitjançant el Decret legislatiu 3/2002, de 24 de desembre; els preceptes bàsics de la Llei 38/2003, de 17 de novembre, General de Subvencions, i del el Reial Decret 887/2006, de 21 de juliol, pel qual s'aprova el Reglament de subvencions, i l'Ordre ECO/172/2015, de 3 de juny, sobre les formes de justificació de subvencions.
En cas d'incompliment de les obligacions que preveuen les bases reguladores, resultarà d'aplicació el règim sancionador previst a la Llei 38/2003, de 17 de novembre, General de Subvencions, i al Text refós de la Llei de finances públiques de Catalunya, aprovat pel Decret legislatiu 3/2002, de 24 de desembre, si aquest incompliment és constitutiu d'infracció d'acord amb la legislació esmentada, amb independència del reintegrament total o parcial de la subvenció.
Per mitjà de la presentació de la sol·licitud les entitats interessades atorguen el seu consentiment per al tractament de les dades necessàries pel procediment de concessió d'aquestes subvencions.
Així mateix, aquestes entitats es comprometen a donar compliment a la normativa reguladora de protecció de dades de caràcter personal, d'acord amb el que determina el Reglament (UE) 2016/679 del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquestes dades i pel qual es deroga la Directiva 95/46/CE (Reglament general de protecció de dades), així com la Llei orgànica 3/2018, de 5 de desembre, de Protecció de Dades Personals i garantia dels drets digitals.
Les dades personals que es recullin s'incorporen al tractament "Programes de formació i inserció", el responsable del qual és la Direcció General de Formació Professional Inicial i Ensenyaments de Règim Especial.
Les entitats beneficiàries poden exercir els drets d'accés rectificació, cancel·lació, limitació i oposició mitjançant comunicació, adreçada a la Direcció General de Formació professional Inicial i Ensenyaments de Règim Especial (Via Augusta, 202-226, 08021), o bé una comunicació signada electrònicament a l'adreça [EMAIL]
Les dades només seran comunicades a organismes públics competents en la matèria i a qualsevol altre organisme que sigui necessari per aconseguir la finalitat del tractament.
Correspon a l'entitat beneficiaria informar, amb caràcter previ, les persones incloses en els documents acreditatius i/o justificatius de la subvenció, si és el cas, del tractament de les dades personals que es deriva de la seva inclusió, amb detall de les dades de caràcter personal que seran incloses en aquests documents, les entitats a les que es comunicaran i els entorns on es faran publiques.
En aquests casos els drets d'accés rectificació, cancel·lació, limitació i oposició es poden exercir mitjançant comunicació, adreçada a la entitat beneficiaria.
Les dades es conservaran durant el temps necessari per complir amb la finalitat per a la qual es van demanar i per determinar les possibles responsabilitats que es puguin derivar d'aquesta finalitat i del tractament de les dades.
D'acord amb la Llei General de Subvencions la documentació que serveixi per justificar i acreditar l'aplicació dels fons rebuts en concepte de la subvenció, en la qual s'inclouen els documents electrònics, s'ha de conservar durant tot el termini en què puguin ser objecte de les actuacions de comprovació i control.
27.1 L'atorgament d'aquestes subvencions està supeditada a les disponibilitats pressupostàries, i a la possibilitat de reducció parcial o total de la subvenció, abans que no es dicti la resolució definitiva, com a conseqüència de les restriccions que derivin del compliment dels objectius d'estabilitat pressupostària i sostenibilitat financera.
27.2 Les subvencions no generen cap dret de continuïtat en l'assignació de finançament als destinataris per a exercicis successius.
En cas d'incompliment dels principis ètics i regles de conducta serà d'aplicació el règim sancionador previst en la Llei 19/2014, de 29 de desembre, i les sancions que preveu l'article 84 pel que fa a beneficiaris d'ajuts públics, sens perjudici d'aquelles altres possibles conseqüències previstes a la legislació vigent.